
Ministru kabineta rīkojums Nr. 54
Rīgā 2023. gada 1. februārī (prot. Nr. 5 14. §)
Par Madonas novada pašvaldības nekustamā īpašuma ''Pils ielas daļa'' Cesvainē, Madonas novadā, pārņemšanu valsts īpašumā
· 1. Saskaņā ar Publiskas personas mantas atsavināšanas likuma 42. panta otro daļu, 43. pantu un likuma "Par autoceļiem" 4. panta pirmo daļu pārņemt bez atlīdzības valsts īpašumā un nodot Satiksmes ministrijas valdījumā Madonas novada pašvaldībai piederošo nekustamo īpašumu ''Pils ielas daļa'' (nekustamā īpašuma kadastra Nr. 7007 002 0061) – zemes vienību (zemes vienības kadastra apzīmējums 7007 002 0055) 0,2246 ha platībā – Cesvainē, Madonas novadā (turpmāk – nekustamais īpašums).
· 2. Satiksmes ministrijai saskaņā ar Publiskas personas mantas atsavināšanas likuma 42. panta otro daļu un likuma "Par autoceļiem" 7. panta pirmo daļu nekustamo īpašumu:
· 2.1. izmantot autoceļu valsts pārvaldes funkcijas īstenošanai;
· 2.2. bez atlīdzības nodot Madonas novada pašvaldībai, ja tas vairs netiek izmantots šā rīkojuma 2.1. apakšpunktā minētās funkcijas īstenošanai.
· 3. Satiksmes ministrijai saskaņā ar Publiskas personas mantas atsavināšanas likuma 42. panta otro daļu nekustamo īpašumu nostiprināt zemesgrāmatā uz valsts vārda Satiksmes ministrijas personā.
· 4. Satiksmes ministrijai, nostiprinot zemesgrāmatā īpašuma tiesības uz nekustamo īpašumu, norādīt, ka īpašuma tiesības nostiprinātas uz laiku, kamēr Satiksmes ministrija nodrošina šā rīkojuma 2.1. apakšpunktā minētās funkcijas īstenošanu.

